SMEBank ลงทุน Starup-SMEsเชิงเกษตรจำนวน 6 กิจการ วงเงิน 117.61 ล้านบาท
SMEBank เข้าลงทุน Starup-SMEs เชิงเกษตร จำนวน 6 กิจการ ในวงเงิน 117.61 ล้านบาท
26 ธ.ค. 2559

นายมงคล  ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประทศไทย (ธพว.) หรือ SME Development Bank เปิดเผยว่า ล่าสุดคณะกรรมการร่วมลงทุน (Venture Capital Committee) ของ ธพว. อนุมัติในหลักการร่วมลงทุนธุรกิจกลุ่ม Starup ตามเป้าหมายของรัฐบาลก้าวสู่อุตสาหกรรม 4.0 โดยนำนวัตกรรมเพิ่มประสิทธิภาพด้านการผลิต และกลุ่มผู้ประกอบการ SMEs ที่ก่อให้เกิดการสร้างงานในชุมชนและเงินหมุนเวียนในระบบเศรษฐกิจ โดยเป็นการร่วมทุนในกองทุนร่วมลงทุนพันธกิจ SMEs เชิงเกษตรและที่เกี่ยวข้อง จำนวนรวม 6 กิจการ  คิดเป็นวงเงิน  117.61 ล้านบาท
โดยกิจการ Starup ที่ ธพว.ร่วมลงทุน เป็นผู้ผลิตและจำหน่ายก๋วยจั๊บกึ่งแปรรูปของผู้ประกอบการ 2 กิจการ คือ บริษัท ดีไลท์ 88 จำกัด ตราจั๊บจั๊บ และบริษัท เบน เบน ฟู๊ด จำกัด ตราฮาลอง จังหวัดอุบลราชธานี ร่วมทุนรายละ  0.35 ล้านบาท ซึ่ง ธพว.ให้การสนับสนุนผู้ประกอบการทั้ง 2 รายตั้งแต่เริ่มต้นกิจการ
โดยส่งเสริมการบ่มเพาะตามโปรแกรมการพัฒนาเกิดจากความร่วมมือระหว่าง ธพว. กับอุทยานวิทยาศาสตร์  มหาวิทยาลัยอุบลราชธานี  จนสามารถนำนวัตกรรมมาพัฒนาผลิตภัณฑ์ออกจำหน่าย และได้รับการสนับสนุนจากธนาคารเพื่อก่อตั้งกิจการ  พร้อมพัฒนามาตรฐานการผลิต และช่องทางการจัดจำหน่าย การร่วมลงทุนของธนาคารในครั้งนี้จะช่วยผลักดันกิจการให้เติบโตยิ่งขึ้นต่อไป
สำหรับธุรกิจด้านเกษตรแปรรูปที่ผ่านการอนุมัติหลักการร่วมลงทุนกับ ธพว. ในกองทุนร่วมลงทุนพันธกิจ SMEs เชิงเกษตรและที่เกี่ยวข้อง อีก 4 กิจการ ประกอบด้วย
1.บริษัท เขาใหญ่ พาโนราม่า ฟาร์ม จำกัด จังหวัดนครราชสีมา ดำเนินธุรกิจแปรรูปสินค้าเกษตรฟาร์มเห็ด และเกษตรกรรมเชิงท่องเที่ยว รีสอร์ท ซึ่งมีศูนย์การเรียนรู้การเพาะเห็ด และจำหน่ายสินค้าที่เกี่ยวข้องกับเห็ดครบวงจร โดยพัฒนาเห็ดชนิดต่างๆ และสปอร์เห็ดหลินจือ แปรรูปเป็นผลิตภัณฑ์ที่หลากหลายเข้าถึงกลุ่มเป้าหมายที่ห่วงใยสุขภาพทุกระดับ ธนาคารร่วมทุน 26.91 ล้านบาท
2.บริษัท กาแฟวาวี จำกัด ผู้ผลิตและจำหน่ายผลิตภัณฑ์กาแฟออแกนนิค จังหวัดเชียงใหม่ ธุรกิจคนไทยที่มีส่วนสนับสนุนเกษตรกรชาวเขาในการปลูกกาแฟในพื้นที่ราบสูง จังหวัดเชียงราย ที่เป็นแหล่งปลูกกาแฟอาราบิก้าที่ดีที่สุดและใหญ่ที่สุดในประเทศไทย กิจการกำลังขยายตัวต่อเนื่องมีร้านกาแฟและเฟรนไชส์ รวม 22 แห่ง สาขาส่วนหนึ่งตั้งอยู่ที่ประเทศลาวและจีนด้วย การร่วมทุนของธนาคาร 30 ล้านบาท จะสนับสนุนให้บริษัทมีเงินทุนพัฒนาผลิตภัณฑ์ใหม่ๆออกสู่ตลาด รวมถึงขยายช่องทางการจัดจำหน่ายมากยิ่งขึ้น,
3.บริษัท กุนเชียง 5 ดาว จำกัด จังหวัดสุรินทร์  ผู้ผลิตและจำหน่ายอาหารแปรรูป และเป็นร้านขายของฝากเจ้าแรกและเก่าแก่ที่สุดเป็นสัญญลักษณ์ในจังหวัดสุรินทร์ แหล่งรวมสินค้า OTOP สินค้าวิสาหกิจชุมชน เพื่อช่วยเหลือผู้ประกอบการรายย่อยกว่า 1,300  รายมีช่องทางการจัดจำหน่ายเพิ่มขึ้น การร่วมทุนของธนาคาร 30 ล้านบาท บริษัทจะนำเงินไปขยายกิจการก่อสร้างอาคาร เต่าสะเร็น เปิดสาขาใหม่เพื่อเป็นศูนย์จำหน่ายสินค้าท้องถิ่นรองรับนักท่องเที่ยว  เกิดกระแสเงินหมุนเวียนสร้างรายได้สู่ชุมชน
4.บริษัทธนฟาร์ม จำกัด ฟาร์มไก่ไข่ จังหวัดอุตรดิตถ์ ธนาคารร่วมลงทุน 30 ล้านบาท สนับสนุนให้ธุรกิจมีเงินทุนสร้างโรงเรือนใหม่ และติดตั้งระบบ EVAP ก่อสร้างโรงคัดไข่ และบ่อไบโอแก๊ส เพื่อเพิ่มผลผลิตไข่ไก่รองรับความต้องการของตลาดมากขึ้นต่อไป